2.  ปัจจัยความเสี่ยง

การบริหารจัดการความเสี่ยง

บริษัท ปูนซีเมนต์นครหลวง จำกัด (มหาชน) มีการบริหารจัดการความเสี่ยงอย่างระมัดระวัง
ด้วยกระบวนการบริหารความเสี่ยงทางธุรกิจที่มีประสิทธิภาพ
ซึ่งสอดประสานอย่างดีกับการวางแผนเชิงกลยุทธ์และการวางแผนธุรกิจ
การวิเคราะห์และบริหารจัดการความเสี่ยงนี้
อยู่ภายใต้การกำกับดูแลอย่างใกล้ชิดของคณะผู้บริหารของบริษัท
เพื่อส่งเสริมให้เกิดความตระหนักถึงความเสี่ยงเหล่านี้ทั่วทั้งองค์กร
และมีแนวทางการบริหารจัดการความเสี่ยงอย่างเหมาะสม

กระบวนการบริหารความเสี่ยงทางธุรกิจนี้มีการดำเนินการอย่างมีขั้นตอน

-   เริ่มต้นจากการวิเคราะห์และกำหนดปัจจัยความเสี่ยง ทั้งภายในและภายนอก

-   กำหนดความสำคัญ, ผลกระทบ และ ความเป็นไปได้ที่จะเกิดขึ้นของความเสี่ยงเหล่านี้

-   วิเคราะห์ต้นตอและที่มาของความเสี่ยง

-   กำหนดแผนการเพื่อกำจัดหรือลดผลกระทบ และ
    ความเป็นไปได้ที่จะเกิดขึ้นของความเสี่ยงเหล่านี้

-   ติดตามผลและรายงานแผนการจัดการความเสี่ยง

รวมถึงมีการนำเครื่องมือและเทคโนโลยีสารสนเทศมาใช้ในการจัดการความเสี่ยง
เพื่อให้ทั้งองค์กรและแต่ละหน่วยงานธุรกิจสามารถวิเคราะห์ความเสี่ยงอย่างเป็นระบบ ท้ายที่สุดแล้ว
ปัจจัยความเสี่ยงและแผนการจัดการความเสี่ยงเหล่านี้จะได้รับการพิจารณาและอนุมัติโดยคณะผู้บริหารของบริษัทฯ
ด้วยกระบวนการจัดการเช่นนี้ส่งเสริมให้เกิดการวิเคราะห์และจัดการความเสี่ยงทั้งจากบนลงล่างและจากล่างขึ้นบน

ปัจจัยเสี่ยงในปี 2553

ความเสี่ยงจากการแข่งขันและผันผวนของราคา

เนื่องจากภาวะอุปทานส่วนเกินของอุตสาหกรรมปูนซีเมนต์ในประเทศไทย
ส่งผลให้เกิดภาวะการแข่งขันที่รุนแรงในตลาดในประเทศ โดยจะเห็นได้ว่าในระยะสิบปีที่ผ่านมา
ราคาปูนซีเมนต์ในประเทศนอกจากไม่สามารถขยับขึ้นได้แล้ว ยังเกิดความผันผวนรุนแรงอยู่ตลอด
เนื่องจากการพยายามรักษาส่วนแบ่งทางการตลาดของผู้ผลิต และเพื่อให้เกิดการผลิต ณ จุดคุ้มทุน
ผู้ผลิตส่วนใหญ่จึงพยายามพัฒนาตลาดส่งออกระยะยาว
เพื่อสามารถรักษาระดับการผลิตของตนได้อย่างต่อเนื่อง

อย่างไรก็ดี ความท้าทายของการบริหารการส่งออกของอุตสาหกรรมปูนซีเมนต์ คือ
การสร้างสมดุลการผลิตในช่วงนอกฤดูกาลขายในประเทศ
สำหรับปูนซีเมนต์นครหลวงซึ่งมีเครือข่ายตลาดส่งออกที่เข้มแข็งทั่วโลกผ่านทางเครือโฮลซิม
ทำให้เราสามารถรักษาสมดุลดังกล่าวได้อย่างดีเยี่ยม

ความเสี่ยงจากต้นทุนด้านพลังงานที่เพิ่มสูงขึ้น

ต้นทุนด้านพลังงานมีแนวโน้มเพิ่มสูงขึ้นอย่างต่อเนื่อง
โดยเฉพาะอย่างยิ่งราคาของถ่านหินซึ่งเป็นแหล่งพลังงานหลัก ทางบริษัทฯ
ได้ริเริ่มหลายโครงการอย่างต่อเนื่องเพื่อลดผลกระทบและป้องกันความเสี่ยงเหล่านี้ เช่น
เพิ่มการใช้เชื้อเพลิงทางเลือก,
โครงการหน่วยผลิตไฟฟ้าจากความร้อนเหลือใช้จากกระบวนการผลิตปูนซีเมนต์
สำหรับเตาเผาปูนซีเมนต์ที่ 3 ต่อเนื่องจากเตาเผาปูนซีเมนต์ที่ 4 ที่มีมาเป็นระยะเวลานาน
และเตาเผาปูนซีเมนต์ที่ 5 และ 6 ที่เริ่มเดินเครื่องจักร ตั้งแต่ปลายปี 2553,
และศึกษาการใช้พลังงานทางเลือกอื่น ๆ เพิ่มเติม เป็นต้น

ความเสี่ยงจากอัตราแลกเปลี่ยนเงินตราต่างประเทศ

ธุรกิจส่งออกเป็นธุรกิจที่มีความสำคัญต่อบริษัทฯ เช่นกัน บริษัทฯ
มีความเสี่ยงอันจะเกิดจากการแข็งค่าของเงินบาท
ทำให้รายได้จากเงินตราต่างประเทศลดน้อยลงเมื่อแลกเปลี่ยนเป็นเงินบาท
ความเสี่ยงของรายได้ที่เป็นเงินตราต่างประเทศจากการส่งออกบางส่วน
จะสามารถชดเชยด้วยค่าใช้จ่ายที่เป็นเงินตราต่างประเทศอันเกิดจากการนำเข้าวัตถุดิบ เชื้อเพลิง
อะไหล่ และ อุปกรณ์ ต่าง ๆ อย่างไรก็ตาม ยังมีรายได้บางส่วนที่ยังมีความเสี่ยงนี้อยู่

ในปี 2553 ทางบริษัทฯ ได้เล็งเห็นแนวโน้มการแข็งค่าของเงินบาท
จึงได้มีการปรับเปลี่ยนการขายส่งออกบางส่วนให้ใช้ค่าเงินบาทในการซื้อขาย
และในช่วงท้ายของปีได้มีการทำใช้เครื่องมือป้องกันความเสี่ยงทางการเงินเพิ่มเติม